b'\n_START_ARTICLE_\nYrj\xc3\xb6 Jylh\xc3\xa4\n_START_SECTION_\nUra\n_START_PARAGRAPH_\nYrj\xc3\xb6 Jylh\xc3\xa4 syntyi yksitoistalapsisen perheen kahdeksantena lapsena. H\xc3\xa4nen is\xc3\xa4ns\xc3\xa4 oli kauppias Kaarle Juho Jylh\xc3\xa4 (k. 1928) ja \xc3\xa4itins\xc3\xa4 Ida Maria (o.s. Kovettu, k. 1917). Tukholman olympialaisten aikaan 9-vuotias Jylh\xc3\xa4 innostui urheilusta ja harrasti nyrkkeily\xc3\xa4, juoksua, kuulanty\xc3\xb6nt\xc3\xb6\xc3\xa4, kiekon- ja keih\xc3\xa4\xc3\xa4nheittoa. Jylh\xc3\xa4 saavutti lyseoaikanaan 1920-luvulla Tampereen koulujen v\xc3\xa4lisen keih\xc3\xa4\xc3\xa4nheittomestaruuden. Koululaisena Jylh\xc3\xa4 oli vilkas mutta herkk\xc3\xa4, ja h\xc3\xa4n toimi aktiivisesti koululaisseuran puheenjohtajana. Jylh\xc3\xa4 p\xc3\xa4\xc3\xa4si ylioppilaaksi 1922 Tampereen klassillisesta lyseosta, ja asevelvollisuutensa h\xc3\xa4n suoritti Porin rykmentiss\xc3\xa4. H\xc3\xa4n opiskeli ensin Turussa mutta siirtyi vuoden kuluttua Helsingin yliopistoon. Jylh\xc3\xa4 ei suorittanut tutkintoja._NEWLINE_Yrj\xc3\xb6 Jylh\xc3\xa4 aloitti kirjallisen uransa oppikoulun seitsem\xc3\xa4nnell\xc3\xa4 luokalla kirjoittamalla Nuoreen Voimaan runoja nimimerkill\xc3\xa4 Y. My\xc3\xb6hemmin 1920-luvulla h\xc3\xa4n kirjoitti Tulenkantajien ryhm\xc3\xa4ss\xc3\xa4, ja h\xc3\xa4nen ensimm\xc3\xa4iset runonsa ilmestyiv\xc3\xa4t Tulenkantajien yhteiskokoelmissa Nuoret runoilijat 1924 ja Hurmioituneet kasvot 1925. Jylh\xc3\xa4n ensimm\xc3\xa4inen itsen\xc3\xa4inen runoteos Ruoskanj\xc3\xa4ljet ilmestyi 1926, ja kaikkiaan h\xc3\xa4n julkaisi kuusi runokokoelmaa. Jylh\xc3\xa4n lyriikalle ovat tyypillisi\xc3\xa4 rytmin ja loppusointujen taitava k\xc3\xa4ytt\xc3\xb6 sek\xc3\xa4 etenkin varhaisissa kokoelmissa aiheiden jylhyys, synkkyys ja el\xc3\xa4m\xc3\xa4npessimismi._NEWLINE_Yrj\xc3\xb6 Jylh\xc3\xa4 oli naimisissa n\xc3\xa4yttelij\xc3\xa4ksi pyrkiv\xc3\xa4n Kirsti Svenssonin kanssa. Suhde oli myrskyis\xc3\xa4 ja samalla Jylh\xc3\xa4\xc3\xa4 kuluttava, sill\xc3\xa4 h\xc3\xa4nen t\xc3\xa4ytyi kokonaan kustantaa vaimonsa el\xc3\xa4m\xc3\xa4. Kirsti Svensson kuoli vuonna 1943._NEWLINE_Jylh\xc3\xa4 palveli talvisodassa komppanianp\xc3\xa4\xc3\xa4llikk\xc3\xb6n\xc3\xa4 JR 30:ssa Taipaleen rintamalohkolla. V\xc3\xa4lirauhan aikana h\xc3\xa4n julkaisi tunnetuimman runokokoelmansa Kiirastuli (1941)._NEWLINE_Runoilijanuransa ohella Jylh\xc3\xa4 ty\xc3\xb6skenteli suomentajana. H\xc3\xa4n on k\xc3\xa4\xc3\xa4nt\xc3\xa4nyt suomeksi maailmankirjallisuuden klassikoita, kuten William Shakespearen t\xc3\xa4rkeimm\xc3\xa4t n\xc3\xa4ytelm\xc3\xa4t, John Miltonin runoeepoksen Kadotettu paratiisi, Ranskan kansalliseepoksen Rolandin laulu, La Fontainen el\xc3\xa4intarinoita sek\xc3\xa4 valikoimia maailmanrunoutta. My\xc3\xb6s esimerkiksi Viktor Rydbergin jouluruno \xe2\x80\x9dKotitonttu\xe2\x80\x9d on Jylh\xc3\xa4n suomentama._NEWLINE_Jylh\xc3\xa4 teki itsemurhan vuonna 1956.'